Skoolhoof vermoorArgieffoto Die KwaZulu-Natalse departement van onderwys het sy skok uitgespreek nadat ŉ Durbanse skoolhoof vandeesweek in die stad doodgeskiet is. Volgens lt.kol. Thulani Zwane, polisiewoordvoerder, is die skoolhoof van eMpumelelweni Combined Primary School in die eNgonyami-omgewing, Nhlanhla Mhlongo (62), Woensdagmiddag doodgeskiet, kort nadat hy die skool verlaat het. Hy was in sy motor toe twee mans op hom losgebrand het. Hy is op die toneel dood. Zwane het gesê die motief vir die skietery is nog onbekend en word ondersoek. Die Bhekithemba-polisie ondersoek ŉ klag van moord. Mthandeni Dlungwana, LUR van die departement van onderwys, het in ŉ verklaring gesê die departement is platgeslaan deur die moord. “Ons het ŉ waardevolle onderwyser verloor, wat ŉ aanwins vir ons skoolstelsels was,” het hy gesê.